обща тарифна квота, която да дава равни възможности за всички потенциални оференти в широкомащабни проекти, както е описано в първия регламент за преглед (33). Категория продукти 25Б ще се състои от конкретните квоти за държавите, които са достигнали среден дял във вноса от най-малко 5 % през референтния период 2015—2017 г., и от остатъчна квота за останалите.
 (62)
 Комисията счита, че разделянето на тарифната квота за тази категория продукти ще отразява по-точно регистрираните в миналото потоци на внос, съответстващи на двете подкатегории тръби, и по този начин ще се гарантира по-справедливо функциониране на квотата. Разделянето ще гарантира наличието на обемите, необходими за всеки мащабен инженерен проект в Съюза през оставащия период на действие на мерките, които в противен случай биха били изтласкани от други видове на продукта. Подобен дисбаланс противоречи на интереса на Съюза и на целта за запазване в рамките на защитните мерки, доколкото е възможно, на традиционните търговски потоци по отношение на обемите и произхода.
 г) Категория 4Б (ламарини с метално покритие, използвани основно в автомобилната промишленост)
 (63)
 В съображение 8 от регламента за специфичната употреба Комисията отбелязва, че „[тя] продължава да е на мнение, че в интерес на Съюза може да се наложи въвеждането на по-късен етап на специфичен механизъм или на режима специфична употреба (след разрешаване на свързаните с прилагането проблеми), или на алтернативна система, независимо от нейния вид, за да се обособи вносът на класовете използвана в автомобилостроенето стомана в рамките на категория продукти 4Б. Тези въпроси ще бъдат съответно подложени на повторна оценка в контекста на бъдещо разследване в рамките на преглед въз основа на коментарите и предложенията, направени от заинтересованите страни, както и на други развития, засягащи тази категория продукти“.
 (64)
 Поради това Комисията внимателно анализира получените коментари по отношение на всяко предложение за специфичен механизъм в тази категория продукти.
 Коментари от заинтересованите страни
 (65)
 Заинтересованите страни, които представиха коментари по тази категория, по принцип се съгласиха, че е важно да бъдат запазени необходимите обеми на вноса на стомана, предназначена за използване в автомобилната промишленост. За тази цел те представиха различни искания. Някои заинтересовани страни поискаха внасяните продукти за употреба в автомобилния сектор да бъдат идентифицирани посредством „лична декларация“ или допускането за свободно обращение да се позволява само при представяне на „документ за влизане“, издаден от определения от държавите членки компетентен орган, въз основа на заявление от вносител от Съюза. Заинтересованите страни поискаха също да се преразпределят неизползваните обеми от тарифната квота от категория 4А към категория 4Б и да се въведе таван от 30 % през последното тримесечие на даден период, за да се избегне положение, при което класовете стомана, които не са предназначени за автомобилния сектор, да продължават да използват част от тарифната квота, като по този начин изместват класовете стомана за автомобилния сектор. На последно място, някои заинтересовани страни поискаха от Комисията да създаде система, алтернативна на системата на специфична употреба, но която да служи за същата цел, както и дори да възстанови механизма на специфична употреба, докато други решително се противопоставиха на повторното въвеждане на механизма на специфична употреба.
